Qırımda regional meclislerge mayıs 18-de matem mitinglerini keçirmek içün razılıq berilmey – Celâl
Qırımda Rusiyege boysunğan akimiyet regional meclislerge mayıs 18-de qırımtatar sürgünligine bağışlanğan matem merasimlerini keçirmek içün razılıq bermey.
Bu aqta Qırım.Aqiqatqa bergen izaatta Qırımtatar Milliy Meclisi reisiniñ birinci muavini bildirdi.
Onıñ malümatına binaen, Qırımtatar Milliy Meclisi Sürgünlik qurbanlarını añma künü merkeziy merasimlerni keçirmek içün ariza bermemege qarar aldı. Celâlnıñ añlatqanına köre, böyle muracaatnıñ mantığı yoqtır, çünki «neticesi bellidir».
«Regional meclislerge merasimlerni keçirmege tevsiye ettik ve bazı rayonlarda ariza berdik. Hususan, Sudaqta matem merasimini keçirmek içün ariza berildi, onı red ettiler. Aynı vaziyet Krasnoperekopskta oldı, amma o yerde zenaatdaşlarımız areketlerini devam etti, olar miting keçirilmesi red etilgeni içün mahkemege muracaat etmege planaştıralar. Bazı yerlerde ariza bermedik, adamlar toplaşacaq, qırımtatar sürgünligi genotsidiniñ qurbanlarına bağışlanğan abidelerge çiçekler qoyacaqlar», – qayd etti Celâl.
Onıñ bildirgenine köre, rayonlarda akimiyet meclis temsilcilerine beraberlikte merasimler keçirmege teklif eteler.
«Çoqusı allarda red eteler, çünki ükümet, bu cümleden yerli akimiyet, o qadar özlerini itibardan tüşürdiler da, adamlar bu matem kününi daima yalan aytqan kişilerniñ yanında keçirmege istemey. Ükümet bazı resmiy merasimlerni teşkil etmege istey, amma ne men, ne zenaatdaşlarımdan kimse olarda iştirak etmeycektir», – dep qayd etti Meclis reisiniñ birinci muavini Nariman Celâl.
Mayıs 16-da Rusiyege boysunğan Qırım ükümeti mayıs 18-de keçirilecek Qırımdan sürgünlik qurbanlarınıñ hatırasına bağışlanğan merasimlerniñ cedvelini taqdim etti.